runetrust/blame-folketinget-dk huggingface dataset:
Lars-Emil Johansen (SIU), 2008-12-10:
Det er i hvert fald min opfattelse efter min oplevelse omkring skabelsen af selvstyrelovforslaget, at der i dette hus findes både den rette vilje og den rette energi til at sikre løsninger på sådanne problemer, løsninger, som sikrer os alle en såkaldt win-win-situation i fremtiden.
Eva Kjer Hansen (V), 2007-10-09:
Det er jo særlig dejligt, i og med at det er det første lovforslag, jeg har til behandling som fødevareminister, og jeg vil tillade mig at tolke det som et udtryk for, at vi får et rigtig godt samarbejde på området, og jeg vil også lægge mig i selen for, at der netop kan hentes bred opbakning til de forskellige initiativer.
Thor Pedersen (V), 2006-04-20:
Vi oplevede i forbindelse med spørgsmålet, om vi skulle give en hjælpende hånd i forbindelse med budgetterne for 2006, at begge argumenter kom frem, men regeringens intention er, at vi ønsker rammestyring og så lidt detailstyring som overhovedet muligt, altså at kommunerne vurderes under et.
Mike Legarth (KF), 2010-03-02:
Vi synes også, finansieringsmodellen er fin, hvor beløbet på 20 kr. pr. police nu hæves til 30 kr. I særlige tilfælde, når der er træk på ordningen – på 200 mio. kr. i den nuværende model, som hæves til 400 mio. kr. – kan beløbet hæves med 10 kr. Så alt i alt er der støtte fra Det Konservative Folkeparti.
Astrid Krag (S), 2012-06-11:
Jeg vil så bare svare på det konkrete spørgsmål, som Liberal Alliances ordfører bad om at jeg svarede på, og som jo er spørgsmål 45, hvor der også er et skriftligt svar, som gør det klart, at det her lovforslag alene regulerer kommunale stofindtagelsesrum og stofindtagelsesrum drevet af selvejende institutioner med driftsoverenskomst med kommunen.
Kristian Thulesen Dahl (DF), 2000-11-29:
Det er altså en overvejelse over, hvor megen politisk omvæltning der sker for Danmark med flertalsafgørelser i et meget stort og nyt omfang og altså også muligvis en kommissærpost mindre til Danmark i perioder samt en Kommission, der er opbygget på en ny måde.
Nick Zimmermann (DF), 2025-10-31:
Så hvis ikke det er ministerens holdning, at Fasar, kendt fra »Den sorte svane«, er berettiget til førtidspension, hvad er så årsagen til, at regeringen ikke har igangsat nogle initiativer, der skal kigge på at fratage eksempelvis en mand som ham førtidspensionen, når nu ministeren selv siger, at han egentlig vurderer, at han ikke er berettiget til at modtage sin førtidspension?
Arne Toft (S), 2004-05-25:
Det er blevet sagt flere gange i debatten, også nu sidst af fru Colette L. Brix, at det forhøjede kørselsfradrag til dem, der kører langt, er et gode, men har fru Colette L. Brix undersøgt, hvor mange det egentlig drejer sig om?
Per Clausen (EL), 2006-05-18:
Jeg mener sådan set ikke, det vil skade, og jeg har sådan set også lidt svært ved at se, hvordan det vil skade vores mulighed for at sørge for, at andre mennesker stifter bekendtskab med den danske kultur, at vi bruger lidt tid på at forholde os seriøst til de kulturer, som ikke lige stemmer overens med den danske kultur.
Inger Støjberg (V), 2005-03-31:
Det er da rigtigt, at man ikke kan dele en medarbejder op i otte stykker, men den synergieffekt, der kommer til at ske imellem de kommunale medarbejdere, der har varetaget miljøområdet, anser jeg for vældig stor, og jeg anser den faktisk for så stor, at de sagtens kan varetage de her nye opgaver.
Arne Rolighed (S), 2001-05-30:
Det er rigtigt, som det er sagt, at der ikke er en lovregulering om fosterreduktionen, og det er også baggrunden for, at jeg under førstebehandlingen nævnte, at Sundhedsministeriet sammen med Justitsministeriet sidder og ser på et regelsæt på det her område, som fører til, at vi får reguleret fosterreduktionen, gerne i loven om svangerskabsafbrydelse, og i det arbejde er det en væsentlig ting - og det er til fru Henriette Kjær - at det er den medicinske begrundelse, der er grundlag for en sådan reduktion.
Tom Behnke (FP), 1997-12-17:
Han har altså voldtaget en 13-årig pige, og det er så ikke det eneste, han er altså også til fare for andres liv eller førlighed, der er også tale om overtrædelse af våbenloven, butikstyverier osv., altså en rigtig god kending, en meget, meget dygtig mand, der kan lidt af hvert på det kriminelle område.
Johs. Poulsen (RV), 2011-02-01:
Derfor spørger jeg sådan set det største regeringsparti indholdsmæssigt: Hvordan er holdningen til, at man ikke har nogen reference til de møller, man bruger som afsæt, nemlig 12 MW-møller, når man regner med, at der skal opstilles 20 MW-møller?
Lene Espersen (KF), 2006-01-20:
I bemærkningerne til lovforslaget henvises der til Justitsministeriets afgørelse af 13. maj 2005, hvor ministeriet meddelte Københavns Kommune afslag på kommunens ansøgning til tilladelse til et treårigt forsøg med etablering af en miljøzone i medfør af færdselslovens § 92 d.
Samira Nawa (RV), 2024-11-14:
Det her er et lovforslag, der giver os mulighed for at kunne implementere en række direktiver og forordninger fra EU, og det bakker vi i Radikale Venstre altid op om, og særlig, når det kommer til klimaområdet og giver os en mulighed for at reducere drivhusgasudledningerne, og det er tilfældet med en af forordningerne her.
Elisabeth Arnold (RV), 1997-12-04:
Jeg synes, det er glimrende, at vi får lejlighed til at få præciseret, hvordan reglerne skal fungere ifølge traktaten, for det, der sker, er jo, at hvis Kommissionen ikke kan finde ud af at svare inden for seks måneder, hvis den ikke har sine ting i orden, og hvis den ikke får svaret, så gælder miljøgarantien.
Charlotte Dyremose (KF), 2014-12-18:
Det, man vil her, er, at man vil tage nogle af de grunde, som f.eks. kunne være ejet af pensionsselskaber og dermed af pensionsopsparerne, og tvinge pensionsselskaberne til at sælge dem til en lav pris for at bygge nogle boliger, som man reelt ikke aner hvem der kommer til at bo i.
Henning Hyllested (EL), 2016-05-19:
Så jeg tror selvfølgelig, må jeg sige, at det er en historie, som Uber forsøger at binde os alle sammen på ærmet, og derfor synes jeg heller ikke, der er nogen grund til, at SKAT ikke skulle gå ind i den her sag og presse på for at få den afklaret.
Aage Frandsen (SF), 2004-10-26:
De aftalte grænser for antallet af medlemmer, der skal vælges til kommunalbestyrelser og regionsråd, er fastsat ud fra to forhold: på den ene side hensynet til at opnå en bred og fair repræsentation, og på den anden side hensynet til, at de valgte organer kan arbejde effektivt.
Benedikte Kiær (KF), 2012-04-19:
I forhold til det nationale patientindeks har vi det, ligesom ordføreren fra Dansk Folkeparti fremhævede det i sin tale, sådan, at det er afgørende, at der er sikkerhed for den enkelte borger, at der er sikkerhed i forhold til de data, det drejer sig om, og at vi har sikkerhed for, at der også sker en overholdelse af persondataloven.
Sandy Brinck (S), 2004-01-20:
Det indgår ikke i den nuværende regerings strategi, den, der hedder »Sund hele livet«, og jeg vil blot spørge, hvorfor man specifikt har taget det ud, når jeg nu kan se, at den nuværende regering på ganske mange andre punkter er enig med den tidligere regering i de punkter, der skal til, de indsatser, der generelt skal til i forhold til folkesundheden.
Ellen Trane Nørby (V), 2016-12-07:
Derfor synes jeg sådan set også, det er vigtigt, at man, hvad enten vi taler lægedækningsudvalg eller det at sikre, at der også er specialister inden for områderne, holder fast i, at der jo er en lige så stor udfordring på det psykiatriske område, som der er på nogle af områderne inden for de somatiske felt.
Karen Ellemann (V), 2016-05-09:
Nu er der jo bl.a. på Enhedslistens initiativ blevet diskuteret en lang række forslag om at sænke vederlaget og andre ydelser til folketingspolitikere i dag, og derfor er det da lidt pudsigt, at Enhedslisten nu foreslår, at der så skal laves en 3-mio.-kr.s-pulje til politiske partier.
Benedikte Kiær (KF), 2013-04-25:
Det, jeg egentlig vil høre ordføreren om, er: Når nu det her bliver vedtaget, og det gør det jo nok, hvis man sådan lytter til debatten i dag, vil det så ikke ifølge Liberal Alliances besynderlige logik betyde, at Liberal Alliance har meldt sig ud af forhandlingerne om folkeskolen?
Rosa Lund (EL), 2021-04-08:
Altså, vi står med masser af resultater fra f.eks. helhedsplanerne i de socialt udsatte boligområder, ligesom vi også står med flere evalueringer af forskellige andre projekter, f.eks. det fritidsakademi, der hedder FRAK, som ligger på Nørrebro, og som er et integrationsprojekt, der også er blevet evalueret positivt.
Jeppe Søe (M), 2023-04-13:
Vi i regeringen er også opmærksomme på de prisstigninger, der udfordrer mange, og i februar blev vi derfor enige om en ny inflationspakke, der for berettigede folkepensionister betyder en skattefri udbetaling på 5.000 kr. Jeg tror, at det beløb kan gøre en forskel i en tid, hvor der absolut er brug for det.
Kristen Touborg (SF), 2007-02-20:
Nu siger den konservative ordfører, at det vil være uklogt at gøre det, men jeg vil sådan set godt have ordføreren til at bekræfte, at vi i forbindelse med dyretransporterne rent faktisk kom et godt stykke videre, og at der altså ud fra det synspunkt og i forhold til de erfaringer, vi fik der, er en tendens til, at de kloge jurister, som regeringen støtter sig til, har et overdrevent forsigtighedsprincip, som indebærer, at vi ikke får afprøvet de grænser, der er mulighed for.
Matilde Powers (S), 2024-10-11:
Det, der faldt mig særlig for brystet, er, at nogle af de her nikotinprodukter både har appelleret i form og udseende til de unge med flotte pakninger, men også smage, som har kunnet minde om slik eller lignende, og det har været meget vigtigt for mig, at de kom af hylden, så man ikke var i tvivl om, at de her produkter ikke er for børn.
Mattias Tesfaye (S), 2018-02-21:
For det første skal reglerne om asylansøgeres private indkvartering og adgang til arbejdsmarkedet skærpes, så mennesker udelukkes fra ordningen, hvis de er eller bliver dømt noget andet end fængsel, men som giver anledning til frihedsberøvelse, for et brud på loven, der ville have medført frihedsstraf.
Jens Henrik Thulesen Dahl (DF), 2019-11-21:
Baggrunden for den var jo sådan set også, at vi har fremsat det her forslag for 2 år siden, hvor det blev hældt ned ad brættet, og så har vi haft en åbning af Folketinget, hvor statsministeren jo, som det nok er de fleste bekendt, sagde: Hvorfor er vi holdt op med at kalde ting det, de er?
Tove Videbæk (KD), 2003-11-07:
De grelleste eksempler har vi, som det er nævnt, fra Ribe Amt, hvor amtet har været meget modvilligt og ikke har villet bruge private opholdssteder eller selvejende institutioner, hvis amtet selv havde et eller andet sted, en borger kunne sendes hen, trods det at disse sidste måske var dyrere end de private.
Susanne Clemensen (CD), 2000-11-24:
Vi kan jo ikke ændre bemærkningerne til lovforslaget, når det er fremsat, men jeg kan se, at det fremgår af bemærkningerne, at i de drøftelser, der har været, er der indgået overvejelser om, at rektor bør være en anerkendt forsker inden for det teknisk-naturvidenskabelige fagområde og have ledelsesesmæssig erfaring.
Keld Albrechtsen (EL), 1998-01-13:
Det er jo den yderste konsekvens af det, man ratificerer, og en beslutning om at sende danske soldater i krig er dog, vil jeg nok sige, en ganske vidtgående beslutning - en beslutning, som de fleste vel næppe i dag kan forestille sig bliver aktuel, men som ikke desto mindre bliver konsekvensen af det, man skriver under på, hvis det værste skulle ske.
Kirsten Normann Andersen (SF), 2018-05-04:
Så meget desto mere besynderligt virker det, at regeringen ikke i højere grad adresserer problemerne med tilgængelighed i det foreliggende forslag, men det flugter selvfølgelig med den opblødning af kravet om tilgængelighed, som boligministeren netop har indføjet i kravene til nybyggeri, altså den lempelse af kravene.
Elisabeth Arnold (RV), 2000-12-06:
Jeg mener, det er vigtigt at sige her, at kriminalforsorgen selv ønsker dette instrument, og det gør den i dens målrettede forsøg på at begrænse kriminaliteten og opdrage til det liv i frihed, som jo på et eller andet tidspunkt skal oprinde, nemlig under alle omstændigheder den dag, hvor den ordinære straf er afsluttet.
Erling Christensen (S), 1998-11-12:
I Socialdemokratiet er vi også tilfredse med, at ministeren med lovforslaget tager hul på Europa-Kommissionens »Agenda 2000«-pakke ved at gennemføre det såkaldte cross compliance-instrument i dansk lovgivning. En bredere anvendelse af promillepengene synes vi også er en god idé - og så oven i købet en rentenedsættelse; den går vi ikke imod i Socialdemokratiet.
Helge Sander (V), 2005-11-02:
Jeg tror roligt, jeg kan sige, at de tiltag, der er gjort, både for så vidt angår universiteterne og også dem, der er gjort på integrationsområdet, jo netop har været for at styrke den meget ringe tilslutning og ringe interesse, der har været for at få en universitetsuddannelse.
Tove Fergo (V), 2002-04-17:
Og det er jo folkevalgte, der sidder i de organer, det ved hr. Poul Nødgaard godt, på samme måde som i kommunalbestyrelsen og i amtsrådet og i Folketinget; det er folkevalgte. Og det, at der er nogle få, som ikke ligesom forstår at trække en streg i sandet, skal ikke gå ud over de mange.
Per Clausen (EL), 2010-11-05:
Men der findes nu mange eksempler på diskussioner, vi har haft her i Folketingssalen, når spørgsmålet er stillet til tidligere ministre, som viser, at det med at prioritere affaldsforebyggelse som det vigtigste ikke nødvendigvis altid har været det, der har gennemsyret den danske regerings politik.
Tove Videbæk (KRF), 2000-03-22:
Jeg vil gøre hr. Anders Samuelsen opmærksom på, at Kristeligt Folkeparti har haft et selvstændigt forslag i den retning, og i vores forslag gik det på, at hvis man fik en overførselsindkomst eller en indkomst fra det offentlige i det hele taget, kunne man ikke få yderligere tilskud til at passe sine børn.
Pelle Dragsted (EL), 2017-03-23:
Jeg håber selvfølgelig på flertallets opbakning til de her ændringsforslag, men må nok også samtidig sige, at det ikke er noget, jeg regner med, fordi vi jo desværre oplever en inkarneret modvilje hos et flertal her i Folketinget mod at gøre noget ved de her privilegier for politikere.
Peter Hummelgaard Thomsen (S), 2016-03-29:
Og det er jo også den balance, vi hele tiden skal søge at nå, når vi på den ene side snakker om at have en sund debat om, at EU ikke skal bestemme alting, men på den anden side samtidig også anerkender, at mange af tidens helt store udfordringer er nogle, som vi er nødt til at løse i fællesskab.
Anne Baastrup (SF), 2008-05-28:
Som ansvarlig for sundhed og forebyggelse, hvad vil ministeren personligt gøre for at sikre, at alle familier på starthjælp får mulighed for at give deres børn 3 måltider sund mad om dagen og den medicin de har brug for, således at der ikke opstår grupper af den danske befolkning med dårligere helbred, fordi de ikke har adgang til sund kost og medicin?
Kristian Thulesen Dahl (DF), 2000-05-03:
ny bundrekord over for dollaren og blev for første gang handlet til under 0,90, nemlig 0,8957, og når vi så spørger, om ikke det vil give anledning til bekymring, når man nu har haft det indtryk, at regeringen kæmpede for en stærk krone og kæmpede for at modvirke inflation og rentestigning, får vi et svar, som giver mindelser om argumentationen for en devaluering: Det er der ikke noget som helst hokuspokus i, for det gør jo også, at eksporten glider nemmere og bliver mere intens over for de lande, vores valuta er blevet svagere over for, og så retter det sig nok på et eller andet tidspunkt.
Nick Zimmermann (DF), 2024-04-10:
Siden ordføreren måske ikke bevæger sig så meget rundt andre steder end i København, forestiller ordføreren sig, at f.eks. en som mig selv, der boede nord for Randers og arbejdede syd for Aarhus, skulle køre på cykel hele vejen frem og tilbage, ligesom man kan i Københavnsområdet?
Joachim B. Olsen (LA), 2012-05-25:
Hvis man ikke havde gjort det, hvis det ikke var sket, havde der været 100.000 flere beskæftigede i den private sektor; en LO-familie ville have haft 16.000 kr. mere i disponibel indkomst om året; vores BNP ville have været 3 pct. højere; vores offentlige forbrug ville have været 13 pct. lavere; og vi havde ikke haft udsigt til at blive fattigere.
Steen Gade (SF), 1999-04-07:
Jeg synes nu, der er mange facetter i regeringens udspil, og jeg har som sagt rost det, så jeg kan vel ikke give større signal om, at jeg mener, der skal være mange facetter. Til spørgsmålet, om man også skal have afgiftsinstrumentet med, vil jeg sige, at alle de ordførere, der har været heroppe og støttet EU-afsnittet i strategien, må i hvert fald gå ind for afgifter, for der står utrolig meget om afgifter på EU-niveau.
Svend Erik Hovmand (V), 2002-01-17:
Regeringen har nemlig i går fremsat et lovforslag, som yder den skatteborger, der vinder sin skattesag helt eller i overvejende grad, fuld omkostningsgodtgørelse, dvs. med en godtgørelse på 100 pct. Konstateres det således, at skatteyderne blot har vundet sagen i overvejende grad, får vedkommende altså også fuld dækning. Svagheden ved det foreliggende beslutningsforslag er efter min opfattelse navnlig det millimeterretfærdighedsprincip, som ligger bag udmålingen af godtgørelsens størrelse.
Poul Nødgaard (DF), 2000-02-29:
Efter Dansk Folkepartis opfattelse er der grund til dyb bekymring over den massetildeling af danske statsborgerskaber, som finder sted, og hvis økonomiske omkostninger er ved at udvikle sig til en tikkede bombe under det danske velfærdssystem, hvor bl.a. mange af vore ældre handicappede må se i øjnene, at der ikke er råd til at give dem den omsorg og service, som de efter Dansk Folkepartis opfattelse må have et berettiget krav på.
Pernille Vermund (NB), 2020-11-19:
Det er i sandhed en besynderlig dag, og det er i sandhed et besynderligt lovforslag, som bygger på et besynderligt aftalegrundlag, et aftalegrundlag, hvor der står, at det ikke er hensigtsmæssigt, at de unge mennesker, der kommer fra syv lande – Argentina, Australien, Canada, Chile, Japan, New Zealand og Sydkorea – og kommer her på de her Working Holiday-ordninger, ernærer sig som selvstændigt erhvervsdrivende.
Lone Dybkjær (RV), 2006-11-14:
Jeg skal dog for god ordens skyld sige, at hr. Niels Helveg Petersen, som var stedfortrædende ordfører på det tidspunkt, da jeg ikke selv kunne være her, desværre tog fejl på to punkter i forbindelse med sin ordførertale – og det er ikke, fordi han ikke gjorde det udmærket, men på de punkter tog han altså fejl.
Rasmus Prehn (S), 2007-02-06:
Jeg vil sige, at jeg da er noget overrasket over, at videnskabsministeren ikke anser det for bestikkelse, når man direkte udlodder en dusør til alle, der, ligegyldigt med hvilken begrundelse, vil rejse en kritik af det resultat, som FN’s klimapanel er nået frem til.
Sascha Faxe (ALT), 2024-05-28:
Danmark har allerede taget de første vigtige skridt mod den her anerkendelse ved at stemme ja til den resolution, FN's Generalforsamling vedtog den 10. maj, og tak for det til regeringen, hvor man opfordrer sikkerhedsrådet til fuldgyldigt at anerkende Palæstina, og hvor man giver Palæstina flere rettigheder i FN.
Nikolaj Villumsen (EL), 2011-12-15:
Man kunne jo spørge Venstre, om grunden til, at man ikke ønsker en folkeafstemning, kunne være, at Venstre var bange for, at danskerne endnu en gang skulle fravælge Venstres politik, for hr. Lars Løkke Rasmussen har gjort det meget klart, at det er en borgerlig økonomisk politik, der ligger i den her europagt.
Frank Jensen (S), 1999-12-08:
Nu er tv jo i dag et meget stort sandhedsvidne om mange ting i politik, og jeg sagde om aftenen i TV2-Nyhederne - og det blev båndet umiddelbart efter - at jeg havde svaret hr. Thulesen Dahl her i salen, at jeg mener, det kan forekomme krænkende, at de 18-23-årige, der har begået kriminalitet, har umiddelbar adgang til at kunne opnå statsborgerskab ved erklæring, og derfor ville jeg nu drøfte det med Folketingets Indfødsretsudvalg og se på erklæringsreglerne ud fra den forudsætning, at her burde der være et vandelskrav.
Carolina Magdalene Maier (ALT), 2017-01-13:
Når vi fra politisk hold forsøger at kontrollere videnskaben, skal vi huske på, at det ikke er al form for forskning, der kan standardiseres i samme grad som kvantitative datasæt, og derfor skal de videnskabelige samfund inden for de forskellige discipliner i høj grad være med til at definere kvaliteten herpå og også til at definere, hvordan det kvalitetssikres.
Keld Albrechtsen (EL), 1998-03-27:
Jeg vil så godt spørge hr. Estrup: Betyder det, han siger nu, at hvis Det Radikale Venstre på et tidspunkt ønsker at få ændret reglerne om huslejeregulering, at få ændret den lov, som vi sammen vedtog i 1996, så vil man gå til de aftalepartnere, som man indgik aftale med i 1996?
Henrik Rasmussen (KF), 2010-05-07:
Jeg vil gerne høre, om det er sådan, at ordføreren her også benægter de tal, de faktuelle tal, som er kommet frem om, at der i dag er 5.200 flere læger og sygeplejersker i Danmark end for 9 år siden, at der sidste år gennemførtes 115.000 flere operationer i Danmark – det er altså 500 operationer mere hver dag end for 9 år siden – samt at i dag er ventetiden på hospitalet i gennemsnit blevet 27 dage mindre, end den var i 2001.
Villy Søvndal (SF), 1999-02-12:
Og er det ikke svært også for De Konservative at forklare den SiD'er, der omhyggeligt bliver modregnet krone for krone, at det skal vedkommende på lav løn, på mindsteløn, men det skal landmænd, der har en forpagtningsafgift, ikke? Det er virkelig udtryk for klassepolitik.
Helge Adam Møller (KF), 2002-01-31:
Jeg er altså helt enig med politimester Jørn Bro, tidligere souschef i Politiets Efterretningstjeneste. Når han brugte de udtryk, at det er nødvendigt, at det er relevant, og at det er rimeligt, skyldes det jo bl.a. - som han understregede adskillige gange - at i den kamp, som skal intensiveres og gøres stærkere og mere effektiv mod terror ikke bare i Danmark, men over hele verden, er internationalt samarbejde bydende nødvendigt og det i langt, langt større omfang, end man tidligere har gjort.
Louise Schack Elholm (V), 2020-10-30:
Jeg vil ikke gå ind i al teknikken, for det har den tidligere ordfører gjort, men jeg vil bare sige, at vi i Venstre naturligvis støtter det her lovforslag, som vi har støttet hele vejen igennem siden 2013, i 2015 og senest med aftalen i 2018.
Bjarne Laustsen (S), 2010-12-09:
Den nuværende minister er kommet med et lovforslag, der hedder L 26, hvor han skriver, at han vil have en bemyndigelse til at fastsætte uddannelseskrav, ikke bare for dem, der ejer minkfarme, men også dem, der passer minken, men det er jo ren signalpolitik, for ministeren ville i første omgang ikke udmønte sin egen bemyndigelse.
Mattias Tesfaye (S), 2023-05-24:
Jeg kommer som sagt ikke til at kunne sætte beløb på i dag, men jeg kan sige, at jeg er dybt opmærksom på, at det, der var vores eget valgløfte, var, at vi fra 2024 ville styrke erhvervsuddannelserne økonomisk, og at det i øvrigt også står i regeringsgrundlaget, at erhvervsuddannelserne skal styrkes.
Carsten Hansen (S), 2003-10-22:
»Vil ministeren redegøre for, hvilke muligheder der tænkes på, hvordan det kan lade sig gøre i praksis, og hvor forslaget står i aftalen om en ny gymnasiereform, når der i det supplerende regeringsgrundlag »Vækst, velfærd - fornyelse II« står, at »regeringen vil foreslå, at de gymnasieelever, som gør en særlig indsats ved at tage fag på højere niveau, belønnes ved, at karaktererne i ekstra fag forhøjes, når de skal indgå i beregningen af karaktergennemsnittet til brug for optagelse på en videregående uddannelse«?«
Pia Gjellerup (S), 2000-01-25:
Men jeg vil gerne fastslå ganske overordentlig præcist, at når jeg taler om forslag, kan det ikke være indskrænket alene til lovforslag; det ville være at begrænse sin politiske ytringsfrihed og øvrige ageren fuldstændig utroligt. Selvfølgelig kan man lave forslag om, hvordan en administration skal drives, hvordan andre skal opføre sig, og hvordan man selv skal tilrettelægge sin administration, uden at det er lovforslag i Folketinget.
Finn Sørensen (EL), 2014-05-06:
Det ændrer jo ikke, som debatten allerede har vist, at man godt kan stemme for noget, som man egentlig synes er en halvdårlig idé eller måske ligefrem en meget dårlig idé, men at det er vigtigt, at Folketinget er fuldt oplyst om, hvad det er for et grundlag, vi tager stilling på.